**AUTORITATEA TERITORIALĂ DE ORDINE PUBLICĂ CLUJ**

Nr. 37/09.08.2021

**INFORMARE**

**privind nivelul de asigurare a securităţii şi a siguranţei civice a comunităţii**

Autoritatea Teritorială de Ordine Publică este un organism cu rol consultativ, fără personalitate juridică, care s-a constituit şi funcţionează pe lângă Consiliul Judeţean Cluj. Autoritatea îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române, republicată, cu modificările și completările ulterioare şi ale Regulamentului de organizare şi funcţionare a Autorităţii Teritoriale de Ordine Publică aprobat prin Hotărârea Guvernului nr.787/ 2002, în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

În conformitate cu prevederile legale, Autoritatea îşi desfaşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Având în vedere prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă trimestrial, în faţa Consiliului Judeţean, informări asupra eficientei serviciului poliţienesc.

În acest sens, precizăm faptul că, activitatea desfăşurată de Inspectoratul de Poliţie Judeţean Cluj în primul semestru al anului 2021 s-a axat, în principal, pe realizarea obiectivelor strategice ale Ministerului Afacerilor Interne, respectiv:

1. Creşterea gradului de siguranţă şi protecţie a cetăţeanului;
2. Prevenirea şi combaterea criminalităţii organizate grave, transfrontaliere şi terorismului;
3. Îmbunătăţirea proceselor decizionale – dezvoltarea capacităţii de prevenire şi anticipare;
4. Dezvoltarea şi consolidarea cooperării naţionale şi internaţionale în domeniul ordinii şi siguranţei publice
5. Dezvoltarea capacităţii administrative şi operaţionale a structurilor/instituţiilor cu atribuţii în domeniul ordinii şi siguranţei publice şi a situaţiilor de urgenţă.

Având în vedere cele trei priorităţi naţionale stabilite la nivelul Poliţiei Române (prevenirea infracţiunilor contra patrimoniului, prevenirea delincvenţei juvenile şi a victimizării minorilor, prevenirea violenţei domestice), în primele 6 luni ale anului 2021, activitatea de analiză şi prevenire a criminalităţii s-a desfășurat, cu preponderență, pe următoarele coordonate:

* implementarea la nivel local a programelor elaborate în baza priorităţilor naţionale ale Poliţiei Române
* iniţierea şi implementarea proiectelor şi campaniilor locale
* îmbunătăţirea relaţiei dintre Poliţie şi comunitate

Au fost desfăşurate 156 activități de distribuire de materiale preventive și întâlniri cu grupuri țintă în cadrul proiectelor/campaniilor preventive derulate. Dintre acestea, 79 activități au fost realizate cu unități de învățământ, având 3.059 beneficiari (elevi, cadre didactice, părinți).

De asemenea, au fost desfăşurate acţiuni de informare şi prevenire în cadrul proiectelor/campaniilor „De mic învăţ să mă feresc de rele”, „Şcoala siguranţei Tedi”, Proiectul ”Copil iubit la bord”, „Vacanţă M.A.I. în Siguranţă”, Campanii educaţionale cu instituţii de învăţământ din judeţ.

    În primele 6 luni ale anului 2021, au fost efectuate 201.073 de legitimări de către efectivele Poliției Române. În 6. 692 de situații s-a stabilit că persoanele nu respectau măsurile de protecție individuală, iar în 52 de situații nu era respectată măsura de carantină/izolare.

            De asemenea, în perioada menționată, au fost efectuate 20.761 de verificări la societăți comerciale/PFA cu privire la respectarea recomandărilor/interdicțiilor pe timpul Stării de Alertă, 60.466 la obiective/locații de interes. Au fost efectuate 37.213 de controale pe mijloacele transport persoane (din care 19.142  – pe mijloace de transport în comun).

            Pentru neregulile constatate, au fost aplicate 8.236 de sancțiuni contravenționale de către polițiști, în valoare de 2.231.325 de lei.

            Totodată, au fost înregistrate 18 dosare penale privind comiterea infracțiunii de zădărnicire a combaterii bolilor.

            În perioada de referință au fost efectuate 2.558 de acțiuni punctuale în zonele şi mediile unde se puteau concentra un număr mai mare de persoane în vederea prevenirii şi combaterii faptelor antisociale/comportamentelor de risc epidemiologic, dintre care: 1.255 independente ale poliției, 448 în cooperare cu alte structuri M.A.I..

Pentru gestionarea corespunzătoare și în mod integrat a situațiilor  generate de pandemia Sars CoV-2, s-a asigurat o prezenţă crescută şi activă a efectivelor I.P.J. Cluj în zonele publice, în zona instituţiilor care desfăşoară activităţi de relaţii cu publicul, în zona lăcașurilor de cult, a spațiilor verzi și a parcurilor, precum și  în zona marilor centre comerciale și a piețelor agro-alimentare în vederea prevenirii aglomerărilor mari de persoane, în dispozitivul de ordine şi siguranţă publică fiind angrenate forţe suplimentare de jandarmi şi poliţişti locali.

         S-au luat măsuri suplimentare pentru menținerea climatului de ordine şi siguranţă publică pe timpul desfăşurării manifestărilor prilejuite de sărbătorile care au avut loc în această perioadă, precum și pentru gestionarea corespunzătoare a acțiunilor de protest față de măsurile instituite pe perioada stării de alertă.

Totodată, protecția personalului propriu a constituit și va rămâne o prioritate; astfel, din 16 februarie 2021, în urma demersurilor inițiate pentru accelerarea procesului de vaccinare în rândul personalului propriu, a început să funcționeze un centru de vaccinare pentru cadrele M.A.I. din județul Cluj, la Centrul Colina (60 persoane/flux/zi), fiind vaccinați toți polițiștii care și-au exprimat intenția.

În primele 6 luni 2021, poliţia a fost sesizată (plângere, denunţ, acte încheiate de alte organe de constatare prevăzute de lege sau sesizare din oficiu) despre comiterea unui număr de 7.349 infracţiuni, înregistrându-se o creştere a criminalităţii sesizate, comparativ cu perioada similară a anului trecut.

Distribuţia infracţiunilor sesizate pe categorii de infracțiuni a înregistrat următoarea dinamică:

- 64,1% sunt infracţiuni judiciare;

- 10,03% sunt infracţiuni economico-financiare;

- 25,6% sunt infracţiuni de altă natură.

În primele 6 luni ale anului 2021, numărul infracţiunilor contra persoanei a înregistrat o creştere faţă de perioada similară a anului trecut, datorită creşterii numărului infracţiunilor contra vieţii.

Infracţiunile de mare violenţă, prin rezultatele distructive pe care le antrenează, precum şi prin pericolele potenţiale reprezentate de personalităţile agresive ale făptuitorilor, au impus o atenţie prioritară în vederea creşterii sentimentului de siguranţă civică şi linişte pentru cetăţenii din judeţul Cluj.

Din analiza indicatorilor statistici privind evoluţia criminalităţii grave, a rezultat că în primele şase luni ale anului 2021, s-au înregistrat 5 fapte de omor dintre care 4 asupra unui membru al familiei şi 8 fapte de tentativă de omor, dintre care 4 asupra unui membru al familiei.

Infracţiunile de tâlhărie sesizate au scăzut. Dintre acestea, 51,11% sunt infracţiuni de tâlhărie comise pe stradă, 28,8% sunt infracţiuni de tâlhărie comise prin smulgere de obiecte, 13,1% sunt infracţiuni comise în locuinţe, iar 4,4% sunt infracţiuni comise în societăţi comerciale.

În privinţa criminalitãţii contra patrimoniului, menționăm că în primele 6 luni ale anului 2021 a fost înregistrată o creştere a acestui gen de infracțiuni cu 9,68%.

În economia infracţiunilor patrimoniale, ponderea cea mai mare o ocupă infracţiunile de furt, respectiv 52,84% din totalul infracţiunilor patrimoniale.

Trebuie menţionat, de asemenea şi că numãrul infracţiunilor de furt din buzunare, poşete şi genţi au crescut în perioada analizată cu 26,5%, furt din locuinţe au scăzut cu 10,10%, furt din autovehicule au crescut cu 8,88% şi furt din societăţi comerciale au înregistrat o diminuare cu 8,26%. De asemenea, furturile de auto au rămas la acelaşi nivel ca şi în perioada similară din 2020.

În judeţul Cluj au fost înregistrate 504 infracţiuni stradale, cu 182 infracţiuni mai multe decât în perioada similară din 2020.

Distribuţia infracţiunilor sesizate pe categorii de infracţiuni evidenţiază faptul că 58,9% dintre acestea sunt infracţiuni de furt, iar 5,15% sunt infracţiuni de tâlhărie.

Dintre infracţiunile de furt stradal, ponderea cea mai mare o au furturile din auto, care reprezintă 39,4% din totalul infracţiunilor de furt sesizate, furturile din buzunare, poşete, genţi, care reprezintă 25,09% din totalul infracțiunilor de furt.

Ponderea infracţiunilor sesizate în mediul rural evidenţiază că, în primele 6 luni ale anului 2021, poliţia a fost sesizată (prin plângere, denunţ, acte încheiate de alte organe de constatare prevăzute de lege sau sesizare din oficiu) cu privire la 2.009 infracţiuni, în primul rând, cu privire la infracţiuni de natură judiciară, acestea reprezentând 65,05% din totalul infracţiunilor sesizate. Infracţiunile contra persoanei au înregistrat o creştere cu 2,91%, comparativ cu perioada similară din 2020. Infracţiunile contra integrităţii corporale sau sănătăţii au scăzut cu 1,45%, ca urmare a scăderii numărului infracţiunilor de loviri sau alte violenţe.

În cooperare cu instituţiile cu atribuţii în domeniul prevenirii şi combaterii ilegalităţilor în domeniul silvic au fost organizate 308 controale în fondul forestier, pe linia provenienţei, prelucrării, depozitării şi valorificării materialului lemnos şi pe linia legalităţii transportului materialului lemnos.

În urma activităţilor desfăşurate în zonele de risc forestier identificate pe raza judeţului Cluj, au fost înregistrate 245 dosare penale având ca obiect infracţiuni la regimul silvic, cercetate 47 persoane (4 – personal silvic), verificate 1.106 vehicule, inclusiv atelaje hipo şi s-a dispus confiscarea cantităţii de 624 mc material lemnos, în valoare de 217,36 mii lei.

Având ca prioritate creşterea gradului de siguranţă a cetăţenilor, poliţiştii au desfăşurar 979 de acţiuni cu efective mărite.

Cu ocazia desfăşurării acestor activităţi au fost descoperite 497 infracţiuni, din care, în flagrant, 375 de infracţiuni.

Au fost aplicate 4.884 sancţiuni contravenţionale pentru nerespectarea prevederilor Legii nr. 61/1991 pentru sancționarea faptelor de încalcare a unor norme de convieţuire socială, a ordinii şi liniştii publice şi 219 sancţiuni contravenţionale pentru nerespectarea prevederilor Legii nr. 333/2003 privind paza obiectivelor, bunurilor, valorilor si protectia persoanelor.

Poliţiştii de proximitate au desfăşurat 410 activităţi în comunitate, au consiliat 1033 persoane care s-au prezentat la punctele de consiliere, au aplanat 418 de stări conflictuale şi au soluţionat 763 dosare penale.

În primele şase luni din anul 2021, numărul intervenţiilor efectivelor de poliţie la apelurile SNUAU 112 a crescut cu 1.051 faţă de numărul intervenţiilor la apelurile de urgenţă înregistrate în perioada similară a anului trecut, ceea ce reprezintă o scădere cu 7,95% a acestora.

- în mediul urban a crescut numărul intervenţiilor la apelurile SNUAU 112 cu 829 de intervenţii, faţă de perioada similară a anului trecut, ceea ce reprezintă o creştere de 8,48% a acestora.

- în mediul rural numărul intervenţiilor la apelurile SNUAU 112 a crescut cu 2,27% faţă de perioada similară din 2020.

Din totalul evenimentelor, în 5.615 din cazuri intervenţia s-a realizat în mai puţin de 10 minute.

În această perioadă au fost intensificate acţiunile de prevenire a accidentelor rutiere ţinând cont de principalele cauze generatoare, fiind organizate 1.357 astfel de acțiuni.

Cu ocazia acţiunilor organizate, poliţiştii rutieri au constatat 559 infracţiuni, respectiv: 302 infracţiuni la regimul circulaţiei, din care, cele mai multe, 123 pentru alcoolemie peste limita admisă şi 73 pentru conducerea autovehiculelor fără permis, 40 pentru conducerea sub influenţa unor substanţe psihoactive, la care se adaugă 257 infracţiuni de altă natură.

Au aplicat 20.963 sancţiuni contravenţionale prevăzute de O.U.G nr.195/2002, din care, cu titlu de exemplu, 10.444 pentru depăşirea vitezei maxime admise, 2.991 pentru neportul centurii de siguranţă, 897 pentru folosirea telefonului mobil în timpul conducerii, 64 pentru neacordarea priorităţii de trecere pietonilor, 290 pentru nerespectarea regulilor de depăşire, 138 pentru nerespectarea semnificaţiei culorii roşii a semaforului.

Au fost reţinute 3.332 permise de conducere ca urmare a comiterii unor contravenții sau a unor infracțiuni; au fost retrase 778 certificate de înmatriculare.

În urma constatărilor făcute au fost întocmite şi înaintate către autorităţile publice locale şi administratorii drumurilor publice un număr de 93 de informări.

Circulaţia rutieră s-a manifestat ca un fenomen dinamic şi complex, dominantă rămânând sporirea valorilor de trafic pe principalele tronsoane de drum.

În primele şase luni ale anului 2021, comparativ cu primele şase luni ale anului 2020, accidentele rutiere au înregistrat un trend ascendent, având în vedere faptul că s-au produs 419 de accidente rutiere, cu 12 accidente mai multe faţă de perioada similară a anului trecut; 19,8% din totalul accidentelor rutiere produse în primele şase luni din 2021, au fost raportate ca accidente rutiere grave.

Activităţile de relaţii cu publicul, au vizat, în primul rând, înregistrarea şi evidenţa petiţiilor adresate de către cetăţeni, sprijinindu-i în formularea petiţiilor şi cererilor, sau îndrumându-i către instituţiile care au competenţă în rezolvarea solicitărilor acestora.

Au fost soluţionate 4.211 petiţii, scrisori şi reclamaţii primite de la cetățeni în baza OG 27/2002.

De asemenea, la ghişeele de lucru cu publicul au fost eliberate certificate, autorizaţii, avize, etc., astfel:

* 41.652 certificate de cazier judiciar;
* 1.725 adeverinţe de integritate comportamentală;
* 568 de avize/autorizaţii/permise în domeniul armelor, substanţelor periculoase şi al materiilor explozive;
* 1.117 avize/autorizaţii în domeniul organizării-sistematizării circulaţiei.

Şi în această perioadă, Inspectoratul de Poliţie Judeţean Cluj a realizat o cooperare foarte bună cu celelalte instituţii de aplicare a legii dar şi cu instituţiile şi autorităţile locale.

Totodată, autorităţile judeţene au fost informate în mod operativ şi constant cu privire la evoluţia fenomenelor antisociale şi modul în care au fost îndeplinite sarcinile propuse în plan local.

**PREŞEDINTE ATOP Cluj**

**Forna Maria**